รัฐบาลไทย-ข่าวทำเนียบรัฐบาล-รมว.อว. แถลงข่าวปฐมนิเทศ “อว.สร้างงาน” เดินหน้าขยายผลระยะที่2 อีกเกือบ 4 หมื่นอัตรา
วันพุธที่ 17 มิถุนายน 2563
รมว.อว. แถลงข่าวปฐมนิเทศ “อว.สร้างงาน” เดินหน้าขยายผลระยะที่2 อีกเกือบ 4 หมื่นอัตรา
รมว.อว. แถลงข่าวปฐมนิเทศ “อว.สร้างงาน” เดินหน้าขยายผลระยะที่2 อีกเกือบ 4 หมื่นอัตรา
วันที่ 1 มิถุนายน 2563 ดร.สุวิทย์ เมษินทรีย์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) แถลงข่าวการปฐมนิเทศผู้ได้รับการจ้างงาน “โครงการ อว.สร้างงานระยะที่ 1” และเตรียมขยายผลเดินหน้าเปิดจ้างงานระยะที่ 2 กลางเดือน มิถุนายน อีก 3.2 หมื่นอัตราให้กับประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรน่า 2019 (COVID – 19) ณ ห้องประชุมศาสตราจารย์วิจิตร ศรีสอ้าน ชั้น 5 อาคารอุดมศึกษา 1 (สป.อว.) ถนนศรีอยุธยา
ดร.สุวิทย์ (รมว.อว.) กล่าวว่า “กระทรวงการอุดมศึกษาฯ ร่วมกับสถาบันอุดมศึกษาและหน่วยงานในสังกัด จํานวน 42 หน่วยงาน ดําเนินการจ้างงานผู้ที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรน่า 2019 หรือ (COVID – 19) ในระยะที่ 1 เมื่อวันที่ 17 มีนาคม 2563 จํานวน 9,710 อัตรา ครอบคลุมพื้นที่ทั่วประเทศ อัตราค่าจ้างเดือนละ 9,000 บาท ระยะเวลาในการจ้างงาน 4 เดือน มีวัตถุประสงค์เพื่อรองรับผู้ที่ได้ผลกระทบจากสถานการณ์วิกฤตดังกล่าว เสริมสร้างศักยภาพและพัฒนาทักษะการทํางานในด้านต่างๆ ให้กับกําลังแรงงานสมัยใหม่ ตามภารกิจเฉพาะของหน่วยดําเนินการภายใต้กระทรวง อว. ที่จะดําเนินงานในลักษณะการช่วยงานและการถ่ายทอดองค์ความรู้ เทคโนโลยีและนวัตกรรมของหน่วยงาน นั้น ในพื้นที่ตามชุมชนเมืองและชุมชนชนบท”
ดร.สุวิทย์ (รมว.อว.) กล่าวต่อว่า “หน่วยจ้างงานทั้ง 42 แห่ง ในระยะที่ 1 มีผู้สมัครเข้าร่วมโครงการ จํานวน 19,239 อัตรา และสามารถรับได้ 9,730 อัตรา โดยหน่วยจ้างที่มีผู้สนใจสมัครเข้าร่วมโครงการมากที่สุด 3 อันดับแรก ได้แก่ 1.)มหาวิทยาลัยขอนแก่น จํานวน 2,845 คน 2.)มหาวิทยาลัยสงขลานครินทร์ จํานวน 2,777 คน และ 3.) มหาวิทยาลัยราชภัฎอุดรธานี จํานวน 1,267 คน และมียอดผู้สมัครตามภูมิภาค ดังนี้ ภาคอีสาน จํานวน 8,108 คน/ภาคใต้ จํานวน 4,697 คน/ภาคเหนือ จํานวน 3,376 คน/ภาคกลาง จํานวน 1,122 คน และภาคตะวันออก จํานวน 275 คน โดยมีตัวอย่างการจ้างงานที่สําคัญ เช่น การสํารวจและจัดทําฐานข้อมูลชุมชนที่สําคัญ รวมถึงการถ่ายทอดเผยแพร่และรวบรวมข้อมูลต่างๆ ที่เกี่ยวข้องจําเป็นต่อความต้องการ ปัญหา และอุปสรรค เพื่อสนับสนุนการดําเนินงานด้านต่างๆ ในพื้นที่ การติดต่อประสานงานกับประชาชนในพื้นที่ด้านการจัดการทรัพยากรธรรมชาติและสิ่งแวดล้อมด้านเศรษฐกิจชุมชน ได้แก่ การทําการเกษตรและการประมงพื้นบ้าน การพัฒนาศักยภาพเด็กและเยาวชน การท่องเที่ยวชุมชน การนําองค์ความรู้เทคโนโลยีนวัตกรรมเพื่อไปถ่ายทอดหรือฝึกอบรมในชุมชน การส่งเสริมและสนับสนุนการแก้ปัญหาที่เป็นประเด็นสําคัญของท้องถิ่น เป็นต้น”
“ทั้งนี้ กระทรวง อว. จะเปิดรับการจ้างงานใน “โครงการ อว. สร้างงานระยะที่ 2” ระหว่างเดือนกรกฎาคม – กันยายน 2563 รวมระยะเวลา 3 เดือน อัตราค่าจ้างเดือนละ 9,000 บาทต่อเดือน โดยคาดว่าจะรับสมัครงานได้ จํานวน 32,718 อัตรา และจะเสนอขอใช้งบประมาณจาก พ.ร.ก. เงินกู้ เพื่อจ้างงานบัณฑิตจบใหม่ บัณฑิตที่ตกค้าง รวมถึงบัณฑิตที่ว่างงานจากโควิด – 19 อีก 2 แสนอัตรา และนักศึกษาชั้นปีที่ 3 – 4 อีก 1 แสนอัตรา เป็นเวลา 1 ภาคเรียน ให้ทํางานในพื้นที่ตามชุมชนเมืองและชนบท โดยจะเปิดรับสมัครทันทีหลังจากที่ได้รับอนุมัติงบประมาณจากสํานักงบประมาณในช่วงกลางเดือนมิถุนายนนี้” ดร.สุวิทย์ (รมว.อว.) กล่าว
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313